E-konsertgids: André Schwartz, Leah, Rina Hugo aanlyn te sien | Maroela Media
Laudo Liebenberg. (Foto: Marilie Loubser)
EET KREEF! HERLEEF! is Donderdag om 20:00 te sien in 'n KKNK Mothership-sessie. Dit is 'n produksie wat nuwe lewe gee aan die ikoniese album wat in 1989 uitgereik is deur Johannes Kerkorrel en Die Gereformeerde Blues Band. In die hedendaagse weergawe laat die musiek die kranse antwoord gee in 'n moderne herinterpretasie van hierdie satiriese dog salwende musikale meesterstuk.
Kaartjies kos R150 en is hier beskikbaar. Dié vertoning sal vanaf tot Sondag 4 Oktober beskikbaar wees.
Stellenbosch on Stage is 'n sterbelaaide Universiteit Stellenbosch-alumnikonsert, met bekendes soos Laurika Rauch, Stuart Taylor, Sunday Kelechi, Jan Braai en die Stellenbosse Universiteitskoor, wat op Erfenisdag aanlyn aangebied word.
Kykers kan uitsien na 'n keurspel van gewilde treffers en eersteklasvermaak waarvoor hierdie Suid-Afrikaanse kunstenaars wêreldwyd bekendheid verwerf het. Die geleentheid word aangebied in samewerking met die Universiteit Stellenbosch se Afdeling Ontwikkeling en Alumni-betrekkinge.
Wanneer André Schwartz en Leah se stemme een word in hul aanlyn produksie Magical Musicals, sal kykers meegesleur word na die fantasiewêreld van die grootste musiekblyspele soos hul bekroonde treffers vertolk.
"Toe ek en André hierdie vertoning beplan het, het ek sommer nostalgies geraak oor al die wonderlike oomblikke wat musiekblyspele al gelewer het. Dit plaas mens sommer in 'n ander wêreld en laat jou so bietjie vergeet van tyd," vertel Leah.
Tydens dié vertoning maak hul liedjies uit musiekblyspele soos Mamma Mia!, Chicago, Phantom of the Opera, Aladdin, Moulin Rouge, Les Misérables, Wizard of Oz en vele meer hul eie.
Magical Musicals word om 17:00 aanlyn aangebied en is ongeveer 'n uur lank. Kaartjies kos R65 en is hier beskikbaar.
Rina Hugo se aanlyn vertoning getiteld Hartsliedere is Sondag om 15:00 te sien. Die vertoning is ten bate van die Christelike Seemansorganisasie (CSO), met wie Hugo 'n jarelange verbintenis het.
Sy het reeds meer as 400 kerk- en seniorburgeroptredes reg oor Suid-Afrika gedoen, waartydens die doelstellings en werksaamhede van die CSO verduidelik en bevorder is. Toe hierdie optredes en ook die aktiewe sendingwerk in ons hawens skielik gestop is deur die Covid-19-pandemie het Hugo besluit om 'n aanlyn musiekprogram ten bate van die CSO aan te bied.